കോവിഡിനെ അതിജീവിക്കുന്നു ദുബായ് വീണ്ടും പഴയ പ്രതാപത്തിലേക്ക് ദുബായ്: കോവിഡ് വാക്സിനേഷന് വ്യാപകമാക്കിയും പ്രതിരോധ മാര്ഗങ്ങള് ശക്തമാക്കിയും യുഎഇ സ്വീകരിച്ച നടപടികള് ഫലം കണ്ടുതുടങ്ങി. പ്രത്യേകിച്ച് ദുബായില് വിവിധ മേഖലകളിലാണ് ഉണര്വ് പ്രകടമായത്. കോവിഡിന് മുന്പുള്ള കാലത്തേക്ക് വളരെ വേഗം ദുബായ് മുന്നേറുന്നതിന്റെ കാഴ്ചകളാണ് എങ്ങും. ഓണം, ബലിപെരുന്നാള് ദിനങ്ങളില് റീടെയ്ല് വിപണിയില് ചലനം കണ്ടു തുടങ്ങിയിരുന്നു. സ്കൂളില് തുറന്നതും വിപണി സജീവമാക്കി. യുഎഇ കൂടുതല് യാത്രാ ഇളവുകള് പ്രഖ്യാപിച്ചതും എക്സ്പോ അടുത്തതും ഇതിന്റെ ഗതിവേഗം വര്ധിപ്പിക്കുകയാണ്. ഏറ്റവും സുരക്ഷിത ഇടമെന്ന നിലയിലേക്ക് ദുബായിയുടെ പ്രതിഛായ മാറിയതും കാര്യങ്ങള് എളുപ്പമാക്കി. കഴിഞ്ഞ വര്ഷത്തെക്കാള് ഇക്കൊല്ലം കൂടുതല് വിദേശികള് ദുബായില് എത്തിയതായും കണക്കുകള് വ്യക്തമാക്കുന്നു. ജനുവരി മുതല് ജൂലൈ വരെ 2.85 ദശലക്ഷം പേര് നഗരത്തിലെത്തിയതായി ടൂറിസം ആന്ഡ് കൊമേഴ്സ് മാര്ക്കറ്റിങ് അധികൃതര് ചൂണ്ടിക്കാട്ടുന്നു. ആഭ്യന്തര യാത്രകള് വര്ധിച്ചതിനൊപ്പം വാരാന്ത്യങ്ങളില് രാത്രി ഹോട്ടലുകളിലും റിസോര്ട്ടുകളിലും മറ്റും തങ്ങുന്നവരുടെ എണ്ണവും കൂടി. ദുബായില് ആകെ 61 ഹോട്ടല് മുറികള് ഇക്കാലയളവില് താമസക്കാര് ഉപയോഗിച്ചു. ഇവിടെ ആകെ 718 ഹോട്ടലുകളിലായി 1,29,318 മുറികളാണുള്ളത്. കഴിഞ്ഞ വര്ഷം വാടകയിനങ്ങളില് ലഭിച്ച 10.74 ദശലക്ഷം ദിര്ഹത്തിന്റെ സ്ഥാനത്ത് ജൂലൈ വരെ 16.34 ദശലക്ഷം ലഭിച്ചു. ഇതെല്ലാം ശുഭ സൂചനകളാണെന്ന് ഈ മേഖലയിലുള്ളവര് വ്യക്തമാക്കുന്നു. ഒപ്പം റിയല് എസ്റ്റേറ്റ് രംഗത്തും ദുബായില് ഉണര്വുണ്ടായതായി കണക്കുകള് സൂചിപ്പിക്കുന്നു. അറേബ്യന് റാഞ്ചസ്, ജുമൈറ ഐലന്ഡ്സ്, ദുബായ് ഹില്സ് എസ്റ്റേറ്റ്, ദ് ലേക്സ് എന്നിവിടങ്ങളില് വില്ലകളുടെ വിലയില് കാര്യമായ വര്ധനയുണ്ടായി. അറേബ്യന് റാഞ്ചസില് 22 വില വര്ധിച്ചു. വില്പനയുടെ കാര്യത്തിലും 49 വര്ധനയാണ് ഓഗസ്റ്റിലുണ്ടായത്. പാം ജുമൈറ, ജുമൈറ ബീച്ച് റസിഡന്സ്, അല് ഫുര്ജാന്, അല് ഖെയ്ല് ഹൈറ്റ്സ് എന്നിവിടങ്ങളിലാണ് അപ്പാര്ട്മെന്റുകള് കൂടുതലായി വിറ്റുപോയത്.